ข่าวเร่งแกะรอยล่าคนร้ายถีบรถ จยย.ชิงทรัพย์-พยายามล่วงละเมิดทางเพศ หญิงวัย 40 ปี
ความคืบหน้าคดีผู้หญิงอายุ 40 ปี ถูกชายคนหนึ่งถีบรถจักรยานยนต์จนล้ม เพื่อชิงทรัพย์ และทำร้ายร่างกายผู้เสียหายจนบาดเจ็บสาหัส พร้อมพยายามล่วงละเมิดทางเพศเธอ แต่ไม่สำเร็จ เหตุเกิดท้องที่ สภ.โชคชัย จังหวัดนครราชสีมา ช่วงกลางดึกวันที่ 7 พฤษภาคมที่ผ่านมา ตำรวจกำลังเร่งแกะรอยคนร้าย ตามหลักฐานภาพจากกล้องวงจรปิดของรีสอร์ตแห่งหนึ่ง
ถือเป็นการกระทำที่อุกอาจ กรณีผู้หญิงอายุ 40 ปี พนักงานโรงงานแห่งหนึ่ง ถูกคนร้ายเป็นผู้ชายขี่รถจักรยานยนต์ตามประกบ แล้วใช้เท้าถีบรถจักรยานยนต์ของหญิงอายุ 40 ปี จนล้ม ขณะที่ผู้เสียหายกำลังขี่รถจักรยานยนต์มุ่งหน้ากลับบ้านพักหลังเลิกงาน เหตุเกิดช่วงเวลาประมาณ 5 ทุ่มเศษ ของวันที่ 7 พฤษภาคมที่ผ่านมา บริเวณถนนเข้าบ้านกอก ตำบลพลับพลา อำเภอโชคชัย จังหวัดนครราชสีมา
หญิงอายุ 40 ปี บาดเจ็บสาหัส ต้องรับการผ่าตัดสมอง ขาซ้ายหัก และมีบาดแผลตามร่างกายหลายจุด แพทย์โรงพยาบาลมหาราชนครราชสีมาเฝ้าดูอาการอย่างใกล้ชิด ตำรวจสอบสวนผู้เสียหายเบื้องต้นทราบว่า เมื่อรถจักรยานยนต์ล้มกระแทกกับถนน เธอได้สลบไป รู้สึกตัวอีกทีก็ตอนที่คนร้ายอุ้มเธอมาไว้ที่ป่าละเมาะข้างทาง แล้วกำลังถอดกางเกงที่เธอสวมอยู่ออก หญิงอายุ 40 ปี ต่อสู้ขัดขืนจึงถูกทำร้ายซ้ำ จากนั้นคนร้ายก็ขโมยเงินสด จำนวน 2,000 บาท พร้อมกับโทรศัพท์มือถือ จำนวน 1 เครื่อง ของผู้เสียหายหลบหนีไป
ตำรวจชุดสืบสวน สภ.โชคชัย ลงพื้นที่จุดเกิดเหตุ สอบปากคำพยานแวดล้อม พร้อมเก็บหลักฐานภาพจากกล้องวงจรปิดตลอดเส้นทางสายปักธงชัย-โชคชัย พบว่ากล้องวงจรปิดของรีสอร์ตแห่งหนึ่งใกล้ ๆ กับจุดเกิดเหตุ บันทึกภาพผู้ต้องสงสัย ซึ่งคาดว่าเป็นคนร้ายไว้ได้
ขณะนี้ตำรวจ สภ.โชคชัย อยู่ระหว่างเร่งขยายผลตรวจสอบภาพจากกล้องวงจรปิดในละแวกใกล้เคียง พร้อมกันนี้ยังมีข้อมูลว่าคนร้ายได้ทำการปิดเครื่องโทรศัพท์มือถือของผู้เสียหาย หลังลงมือก่อเหตุชิงทรัพย์ประมาณ 25 นาที ด้วยพยานหลักฐานที่มีตำรวจเชื่อว่าจะสามารถแกะรอยติดตามตัวผู้กระทำความผิด มารับโทษตามกฎหมายได้
Tag : สนามข่าว 7 สี ชิงทรัพย์ ถีบรถจักรยานยนต์ ถีบรถ ชิงทรัพย์ ถีบ จยย โจรถีบรถจักรยานยนต์ ทำร้ายร่างกายผู้หญิง